KIRJALLINEN KYSYMYS P-3173/01

esittäjä(t): Erik Meijer (GUE/NGL) komissiolle

(12. marraskuuta 2001)

Aihe: Hallinnon mahdollisia säännönvastaisuuksia koskevien tietojen hankkiminen ennalta Euroopan komission jäsenten toimesta

Elokuun lopulla komissiossa tehtiin laaja ja yksityiskohtainen selvitys sen hallinnossa mahdollisesti esiintyneistä säännönvastaisuuksista komission vastuulla olevassa organisaatiossa. Siihen viitattiin jäsenten Meijer ja Staes esittämässä kysymyksessä E-2315/01(1). Tämä erittäin luottamuksellinen selvitys on tällä hetkellä OLAFin ja kurinpidosta vastaavien yksiköiden käsittelyssä. Pitääkö komissio asianmukaisena, jos yksi sen jäsenistä haluaisi saada kopion tästä asiakirjasta ennalta, ja näin jopa ennen kuin toimivaltaiset yksiköt ovat suorittaneet tarvittavat todentamistoimet?

Mikäli on niin, että jokin komission jäsen on pyytänyt saada ennalta tämän hallintoa koskevan selvityksen ja myös saanut sen, miten komissio aikoo toimia, jotta komission jäsenten ja virkamiesten toimia koskevat tiedot eivät kiertäisi ennalta komission jäsenten kabineteissa tai jotta yksittäiset jäsenet eivät jo aikaisessa vaiheessa voisi alkaa puolustella mahdollisia heitä koskevia kielteisiä tulkintoja näistä tiedoista?

Voiko komissio ilmoittaa, onko jokin sen jäsenistä todella pyytänyt ennalta tätä selvitystä ja saanut sen, ja mainitaanko tämä kyseinen jäsen nimeltä tässä selvityksessä?

(1) EYVL C 93 E, 18.4.2002, s. 106.

Neil Kinnockin komission puolesta antama vastaus

(19. joulukuuta 2001)

Toisin kuin arvoisa parlamentin jäsen kysymyksessään väittää, hänen viittaamansa selvitys ei ole virallisen tutkimuksen tulos. Väärinkäytöksiä koskevia väitteitä sisältävän asiakirjan laati eräs komission virkamies, jonka tehtävänä on raportoida sääntöjenvastaisuuksista. Euroopan petostentorjuntavirasto (OLAF) ja komission hallintopääosaston erityisyksikkö tutkivat parhaillaan perinpohjaisesti kyseistä asiakirjaa.

Kysyjä mainitsee olevansa yksi kahdeksasta parlamentin jäsenestä, jotka 11. heinäkuuta 2001 päivätyssä kirjeessä pyysivät komission hallinnosta ja henkilöstöasioista vastaavaa varapuheenjohtajaa ja OLAF:sta vastaavaa komissaaria varmistamaan, että selvityksen kirjoittaja saisi saattaa asiakirjan laatimisen päätökseen. Kyseisessä kirjeessä kysyjä vakuutti, että selvityksen kirjoittaja katsoi, että olisi väärin olla antamatta (komission hallinnosta ja henkilöstöasioista vastaavalle komissaarille ja OLAF:sta vastaavalle komissaarille) mahdollisuutta tutustua (itse) näihin tapauksiin ja käsittelemästä esille tulleita kysymyksiä. Kysyjä vaikutti olevan tästä samaa mieltä, sillä hän totesi olevansa varma, että (kirjoittajan) ainoa tavoite on antaa (näille komissaareille) mahdollisuus löytää pysyvä ratkaisu näihin tapauksiin ja että tämä kertomus saattaa olla hyödyllinen (näille komissaareille) heidän etsiessään pysyvää ratkaisua näihin ongelmiin. Tämän perusteella kysyjä on varmastikin samaa mieltä siitä, että komissaarin oli tarpeen saada tietoja tilanteen kehittymisestä, jotta hän voisi tutustua näihin tapauksiin ja käsitellä esille tulleita kysymyksiä.

Tiedon saamisen tarvetta lisää se, että nimittävälle viranomaiselle kuuluvista henkilöstösääntöjen mukaisista valtuuksista 1. tammikuuta 1998 tehdyn komission päätöksen mukaan hallinnosta ja henkilöstöasioista vastaava komissaari on eräiden ylempiin palkkaluokkiin kuuluvien virkamiesten nimittävä viranomainen ja hänellä on näin ollen vastuu tällaisiin virkamiehiin mahdollisesti kohdistuvia kurinpitomenettelyjä koskevien päätösten tekemisestä. Kun virkamiehiä kohtaan esitetään syytöksiä, komissaarille on välttämättä annettava automaattisesti asiaa koskevat tiedot ilman, että niitä tarvitsisi pyytää erikseen tai tiettyjä toimia olisi toteutettava tai että tarkoituksena olisi vedota ensisijaiseen asemaan.

Koska koko asiaa koskeva materiaali on OLAF:n hallussa ja koska OLAF hoitaa materiaalin tutkimisen vuonna 1999 annetun asetuksen ja komission tekemän kyseisen asetuksen täytäntöönpanopäätöksen mukaisesti täysin erillään ja riippumattomasti muista henkilöistä tai organisaatioista, kukaan komissaareista saati kukaan muukaan henkilö ei voi estää tutkimuksen tekemistä tai muulla tavoin puuttua siihen sitä tai sen perusteella annettuja suosituksia haittaavalla tavalla. Lisäksi kukaan komissaari ei havittelisi tällaista asemaa.

Henkilöstön ja hallinnon pääosaston pääjohtaja ja OLAF:n johtaja ovat täysin tietoisia siitä, ketkä ovat niitä harvoja henkilöitä, joilla on jäljennös kyseisestä selvityksestä. Tämä on täysin perusteltua kyseisten henkilöiden erityistehtävien vuoksi. Komissio kiistää jyrkästi vihjaukset siitä, että jokin komissaareista tai heidän yksiköistä pyrkisi ennenaikaisesti levittämään tai muutoin vahingoittamaan asiakirjan tietoja. Tällaisiin väitteisiin ei ole mitään perusteita.

Päätökset mahdollisista muodollisista tutkimuksista tehdään asianmukaisella tavalla sen jälkeen, kun OLAF ja henkilöstön ja hallinnon pääosasto on tutkinut selvityksen sisällön.